31995L0012
L 136/1
JURNALUL OFÍCIAL AL UNIUNII EUROPENE
DIRECTIVA 95/12/CE A COMISIEI
din 23 mai 1995
de punere în aplicare a Directivei 92/75/CEE a Consiliului cu privire la etichetarea energetică a mașinilor de spălat rufe de uz casnic
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 92/75/CEE a Consiliului din 22 septembrie 1992 privind indicarea consumului de energie și de alte resurse în cazul aparatelor de uz casnic prin etichetare și informații standard despre produs (1), în special articolele 9 și 12,
întrucât, conform Directivei 92/75/CEE, Comisia trebuie să adopte o directivă de punere în aplicare cu privire la aparatele de uz casnic, inclusiv mașinile de spălat rufe;
întrucât consumul de energie electrică al mașinilor de spălat rufe reprezintă o parte importantă a cererii totale de energie electrică din Comunitate; întrucât potențialul de reducere a energiei consumate de aceste aparate este substanțial;
întrucât o spălare de calitate necesită adesea un consum mai mare de apă și energie; întrucât informațiile privind eficiența de spălare a unui aparat sunt utile în evaluarea informațiilor privind consumul său de energie și apă; întrucât aceasta ajută consumatorii să aleagă un aparat după criteriul utilizării raționale a energiei;
întrucât Comunitatea, confirmându-și interesul pentru un sistem internațional de standardizare capabil să elaboreze standarde care să fie folosite efectiv de către toți partenerii în comerțul internațional și să îndeplinească cerințele politicii comunitare, invită organizațiile europene de standardizare să-și continue cooperarea cu organizațiile internaționale de standardizare;
întrucât Comitetul European de Standardizare (CEN) și Comitetul european de standardizare în electrotehnică (Cenelec) sunt organisme cu autoritate recunoscută în adoptarea unor standarde armonizate în concordanță cu orientările generale de cooperare între Comisie și cele două organisme, semnate la 13 noiembrie 1984; întrucât, în înțelesul prezentei directive, standardul armonizat este o specificație tehnică (standard european sau document de armonizare) adoptată de Cenelec, pe baza unui mandat din partea Comisiei, conform dispozițiilor Directivei 83/189/CEE a Consiliului din 28 martie 1983 de stabilire a unei proceduri pentru furnizarea de informații în domeniul standardelor și reglementărilor tehnice (2), astfel cum a fost modificată ultima dată prin Directiva 94/10/CE (3) a Parlamentului European și a Consiliului și pe baza respectivelor orientări generale;
întrucât măsurile stabilite în prezenta directivă sunt conforme cu avizul comitetului instituit în temeiul articolului 10 din Directiva 92/75/CEE,
ADOPTĂ PREZENTA DIRECTIVĂ:
Articolul 1
(1) Prezenta directivă se aplică mașinilor de spălat de uz casnic, alimentate de la rețeaua electrică, exceptând următoarele:
-
mașini fără centrifugare;
-
mașini cu cuve separate pentru spălare și stoarcere prin centrifugare (cum ar fi cuvele duble), precum și
-
mașini combinate de spălat și uscat rufe.
Se exclud aparatele care pot utiliza și alte surse de energie.
(2) Informațiile necesare în conformitate cu prezenta directivă sunt măsurate în conformitate cu standarde armonizate, ale căror numere de referință au fost publicate în Jurnalul Oficial al Comunităților Europeneși pentru care statele membre au publicat numerele de referință ale standardelor naționale care transpun respectivele standarde armonizate. În tot textul prezentei directive, orice dispoziții care necesită furnizarea de informații referitoare la zgomot se aplică doar dacă respectivele informații sunt necesare în temeiul articolului 3 din Directiva 86/594/CEE (4) a Consiliului. Dacă sunt necesare, aceste informații se măsoară în conformitate cu Directiva 83/189/CEE.
(3) Standardele armonizate menționate la alineatul (2) sunt elaborate pe baza mandatului Comisiei, în conformitate cu Directiva 83/189/CEE. (4) Termenii „distribuitor”, „furnizor”, „fișă informativă”, „alte resurse esențiale” și „informații suplimentare” au înțelesul stabilit la articolul 1 alineatul (4) din Directiva 92/75/CEE.
Articolul 2
(1) Documentația tehnică menționată la articolul 2 alineatul (3) din Directiva 92/75/CEE cuprinde:
-
numele și adresa furnizorului;
-
descrierea generală a aparatului, suficientă pentru a permite identificarea fără echivoc;
-
informații, inclusiv desene relevante, privind principalele caracteristici de concepție ale modelului, în special cele care afectează în mod apreciabil consumul său de energie;
-
rapoarte privind testele de măsurare corespunzătoare efectuate în conformitate cu procedurile de încercare din cadrul standardelor armonizate menționate la articolul 1 alineatul (2);
-
instrucțiuni de utilizare, dacă există.
(2) Eticheta menționată la articolul 2 alineatul (1) din Directiva 92/75/CEE trebuie să se conformeze specificației din anexa I la prezenta directivă. Eticheta se plasează pe exteriorul părții frontale sau superioare a aparatului, astfel încât să fie ușor de observat și să nu fie acoperită.
(3) Conținutul și formatul fișei menționate la articolul 2 alineatul (1) din Directiva 92/75/CEE trebuie să fie conforme cu specificațiile din anexa II la prezenta directivă.
(4) În situațiile arătate la articolul 5 din Directiva 92/75/CEE și dacă oferta pentru vânzare, închiriere sau cumpărare în rate se face prin intermediul unui mijloc de comunicare tipărit, cum ar fi un catalog de comandă prin poștă, acel mijloc de comunicare tipărit trebuie să cuprindă toate informațiile specificate în anexa III la prezenta directivă.
(5) Clasa de eficiență energetică a unui aparat, clasa de eficiență a spălării și clasa de eficiență a stoarcerii prin centrifugare, așa cum se specifică pe etichetă și în fișă, sunt conforme cu specificația din anexa IV.
Articolul 3
Statele membre iau toate măsurile necesare pentru a garanta că toți furnizorii și distribuitorii de pe teritoriul lor își îndeplinesc obligațiile care le revin în conformitate cu prezenta directivă.
Articolul 4
(1) Statele membre adoptă și publică actele cu putere de lege și actele administrative necesare pentru a se conforma prezentei directive până la 1 martie 1996. Statele membre informează de îndată Comisia cu privire la aceasta. Statele membre aplică aceste dispoziții de la 1 aprilie 1996.
Cu toate acestea, până la 30 septembrie 1996, statele membre autorizează:
-
plasarea pe piață, comercializarea și expunerea produselor;
-
distribuirea mijloacelor de comunicare tipărite menționate la articolul 2 alineatul (4), care nu sunt conforme cu prezenta directivă.
Atunci când statele membre adoptă aceste dispoziții, ele cuprind o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
(2) Comisiei îi sunt aduse la cunoștință de statele membre textele dispozițiilor de drept intern pe care le adoptă în domeniul reglementat de prezenta directivă.
Articolul 5
Prezenta directivă intră în vigoare în a douăzecea zi de la data publicării în Jurnalul Oficial al Comunităților Europene.
Articolul 6
Prezenta directivă se adresează statelor membre.
Adoptată la Bruxelles, 23 mai 1995.